Søren Krarup (DF), 2005-03-29:
Dette lovforslag befatter sig med sager, som efter min mening er umådelig indviklede.
Jeg har i hvert fald haft den største møje med midt i alle påskeprædikenerne at finde rundt i alle disse uddannelser og institutioner, hvis grundlag ændres med den nye strukturreform.
Dygtige og hjælpsomme embedsmænd har søgt at lede mine skridt ind på den rette vej og finde hoved og hale i området, men jeg må tilstå, at jeg fortsat føler mig temmelig usikker på detaljerne i dette lovforslag om ændring af lov om Centre for Videregående Uddannelse og andre selvejende institutioner for videregående uddannelser.
Og så er forholdet vel i grunden, at sagen er ganske enkel.
Det hele i dette lovforslag handler om at udmønte strukturreformen i den administrative form, hvor amterne nedlægges og alt derfor overgår til enten staten eller kommunen.
Sagen bliver for vores vedkommende yderligere enkel af den omstændighed, at vi deltager i strukturreformen og dermed på forhånd er bundet til at sige ja til en implementering, som det hedder på Christiansborgdansk, af denne strukturreform.
Jeg vil begynde med at sige, at vi naturligvis stemmer ja til lovforslaget, også selv om de indviklede detaljer i det fortsat er en smule uoverskuelige for mig.
Efter fattig evne har jeg søgt at orientere mig i emnet, og jeg forstår, at det hele begynder med den lov, der i 1999 samler en række selvejende institutioner inden for uddannelsesområdet i Centre for Videregående Uddannelse, hvor medlemskabet rigtig nok er frivilligt, sådan at enkelte institutioner vælger at fortsætte som selvejende, som f.eks. Skårup og Frederiksberg Seminarier, men hvor de allerfleste uddannelsesinstitutioner indgår i disse Centre for Videregående Uddannelse, og hvor amterne udliciterer en række uddannelsesinstitutioner til centrene.
Nu nedlægges amterne som bekendt.
Jeg har ikke mulighed for at bedømme det sagligt fordelagtige i denne ændring.
Når jeg læser, at bl.a. en sygeplejerskeuddannelse måske skal henlægges under universiteterne, kan jeg ganske vist spørge mig selv om det rimelige i en sådan ændring.
Et universitet forsker.
Der er den frie forskning selve meningen med institutionen, men en sygeplejerskeuddannelse har ikke med forskning at gøre, hvorfor dispositionen kan forekomme mig temmelig tvivlsom.
På samme måde med de hidtidige amtscentre for undervisningsmidler, som skal overdrages til Centre for Videregående Uddannelse, der knyttes sammen med afdelingen fra Danmarks Pædagogiske Institut.
Jeg nærer på forhånd skepsis over for dette pædagogiske institut.
Jeg synes, at det med sin pædagogisk-ideologiske linje har bidraget til at forvirre og endda forringe undervisningen her i landet, idet Danmarks Pædagogiske Institut har været forrest i foragten for kundskabsmeddelelse som undervisningens afgørende formål, og jeg er derfor bekymret for at knytte netop centre for undervisningsmidler for tæt sammen med dette pædagogiske institut.
Jeg er stærkt i tvivl om visdommen i en sådan ændring.
Men stadig væk: Det kommer alt sammen af strukturreformen, og som deltagere i denne reform kan vi ikke sige andet end ja til L 107, forslag til lov om ændring af lov om Centre for Videregående Uddannelse m.v., og det gør vi derfor.